FI Euroopan unionin virallinen lehti C 461/46

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 461/19)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PASTEL DE CHAVES”

EY-nro: PT-PGI-0005-1126–2.7.2013

SMM ( X ) SAN ( )

1. Nimi

”Pastel de Chaves”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 2.3: Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Pastel de Chaves on puolikuun muotoinen leivonnainen, joka on valmistettu ohuesta lehtitaikinasta ja täytetty jauhetusta vasikanlihasta valmistetulla täytteellä. Sitä valmistetaan kahdessa eri koossa, kypsennettynä tai esijäädytettynä, ja sillä on seuraavat fyysiset ja aistinvaraiset ominaisuudet:

Taulukko 1

Pastel de Chaves -pasteijan kahden eri koon fyysisten muuttujien vähimmäis- ja enimmäisarvot

Pastel de Chaves Pastel de Chaves pikkupurtavana Vähintään Enintään Vähintään Enintään Pituus (cm) 12 14 8 9 Leveys (cm) 6 8,5 5 6 Korkeus (cm) 3 4,5 2 3 Paino (g) 60 90 20 30





Taulukko 2

Aistinvaraiset ominaisuudet

Ulkonäkö Puolikuun muotoinen lehtitaikinasta valmistettu leivonnainen, jonka yläpinta on selvästi kohonnut koko pituudelta kypsytyksen aikana tapahtuneen lehtitaikinan rakenteen paisumisesta johtuen. Kypsän tuotteen väri on yhtenäinen, ja se vaihtelee voimakkaan keltaisesta kullankeltaiseen. Sisus Poikkileikkauksessa taikina koostuu useita hyvin ohuista kerroksista, mikä antaa tuotteelle erittäin lehtevän ulkonäön. Taikinan ylin kerros on väriltään kullankeltainen ja poikkeaa siten alemmista kerroksista, jotka ovat jauhelihatäytteestä johtuen hieman kosteampia ja tummempia. Tuotteen keskiosassa on eri ainesosista koostuva rakenteeltaan tasainen täyte, jossa voidaan havaita jauhelihaa ja sipulia. Rakenne Kiinteän rapea lehtitaikinakuori erottuu selvästi sisällä olevasta täytteestä, joka on rakenteeltaan paksua, pehmeää, kosteaa, mehevää ja suussa sulavaa. Maku Maku ja aromi johtuvat vasikanlihasta valmistetussa täytteessä yhdistyvistä ominaisuuksista, jotka ovat kypsytyksen aikana vapautuvan nesteen vaikutuksesta siirtyneet osittain myös lehtitaikinaan. Lehtitaikina tuntuu samanaikaisesti rapeana, rasvaisena ja suussa sulavana; täyte on pehmeän rasvaista, kosteaa ja aromaattista, ja siinä voidaan havaita vivahteita vasikanlihan, oliiviöljyn ja sipulin mausta.

3.3 Rehu (ainoastaan eläinperäiset tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Täytteen valmistus

Tässä vaiheessa ratkaiseva tekijä on leipurin kokemukseen ja asiantuntemukseen perustuva taito arvioida pääasiassa kokemusperäisesti täytteen optimaalinen koossapysyvyys ja joustavuus.

Taikinan valmistus, leivonnaisten täyttäminen ja muotoilu

Nämä vaiheet vaativat leipureilta paljon osaamista, koska ulkonäöltään tyypillisesti hienorakenteisen lehtevän ja rakenteeltaan kiinteän rapean puolikuun muotoisen leivonnaisen valmistus edellyttää suurta taitoa ja sorminäppäryyttä.

Esijäädytys

Kun Pastel de Chaves on muotoiltu puolikuun muotoiseksi, eräät leipurit esijäädyttävät sen välittömästi. Tällä tuotantoyksiköissä tapahtuvalla prosessilla halutaan välttää turhat käsittelyt ja rajoittaa mahdollista mikrobiologista pilaantumista.

3.5 Viipalointia, raastamista, pakkaamista jne. koskevat erityiset säännöt

—

3.6 Merkintöjä koskevat erityiset säännöt

Kaupallisesta tarjontamuodosta riippumatta päällysmerkinnöissä on oltava

— maininta ”Pastel de Chaves – Indicação Geográfica Protegida” (suojattu maantieteellinen merkintä) tai ”Pastel de Chaves IGP” (SMM);

— alla kuvattu tuotteen tunnus:

4. Maantieteellisen alueen tarkka rajaus

Chavesin kunta

5. Yhteys maantieteelliseen alkuperään

5.1 Maantieteellisen alueen erityisyys

Vuodesta 1862 näihin päiviin asti Pastel de Chaves -leivonnaisen tuotantoon liittyvä osaaminen on aina säilynyt yksinomaan kunnan rajojen sisäpuolella.

Vaikeat kulkuyhteydet, jotka vielä muutama aika sitten hankaloittivat liikkumista Chavesin laakson ja ulkomaailman välillä, saivat aikaan sen, että tuotteen valmistukseen liittyvä taito ei levinnyt alkuperäalueen ulkopuolelle.

Tämä tosiseikka on suorassa yhteydessä tuotteen valmistusohjeen historiaan ja säilymiseen; yli 75 vuotta ohje pysyi yhden ainoan yrityksen, Casa do Antigo Pasteleiron, omistuksessa, ja alkuperäinen uuni on edelleen jäljellä yrityksen tiloissa. Vasta 1940-luvulla paikallisissa julkaisuissa alkoi esiintyä viittauksia siihen, ettei salaisuus enää ollut yhden ainoan yrityksen hallussa vaan tuote oli muuttumassa koko Chavesin alueen leivonnaistuotannon symboliksi. Ilmoitukset, joissa kerrottiin mahdollisuudesta toimittaa näitä tuotteita maksua vastaan kaikkialle Portugaliin (Almanaque de Chaves, 1949), ovat osoitus merkityksestä, jonka Pastel de Chaves oli saavuttanut koko maassa.

Chavesin kunnassa on kirjallisia ja suullisia lähteitä, joiden mukaan ”leivonnainen syntyi vuonna 1862 Dona Teresa Feliz Barreiran leipomossa”. (Notícias de Chaves, XXXVII vuosikerta – no 1921, 22.4.1987). Perinne ja valmistustaito ovat siirtyneet eteenpäin näihin päiviin saakka, ja tuotteen nimi on niin tiiviisti sidoksissa sen yksilöityyn tuotantoalueeseen, ettei vastaavanlaisia tuotteita eikä edes jäljitelmiä tavata missään muualla Chavesin lähiympäristössä. Kuluneiden 150 vuoden aikana Chavesin leipurit ovat kartuttaneet taikinan ja täytteen valmistukseen liittyvää tietoa, minkä tuloksena on kehittynyt tuote, jonka maine on suoraan yhteydessä alkuperäalueeseen.

5.2 Tuotteen erityisyys

Pastel de Chaves erottuu muista leipomotuotteista sekä puolikuun muotonsa ja käsityönä valmistetun ohutkerroksisen rapean taikinansa että paksun, pehmeän, kostean, mehevän ja suussa sulavan täytteensä ansiosta.

Hienostuneen ja ohutkerroksisen taikinan sekä lihasta ja sipulista tehdyn täytteen, jossa leivän sitovan vaikutuksen vuoksi on näkyvissä näiden ainesosien paloja, valmistukseen käytetty menetelmä on Chavesin leipureiden vuosien mittaan kehittämän tietotaidon ansiota.

Ensinnäkin taikinan erityinen valmistustapa kaulimalla, venyttämällä ja taittamalla se kolmeen kertaan kunnes lopulta saadaan 2–3 senttimetrin paksuisiksi viipaleiksi leikattava taikinarulla on hyvä esimerkki Chavesin leipureiden osaamisesta, koska samankokoisten, ohutkerroksisten ja rakenteeltaan kiinteän rapeiden taikinapalojen aikaansaaminen edellyttää suunnatonta taitavuutta ja sorminäppäryyttä.

Täytteen valmistus kypsennetystä lihasta ja kovasta, pieniksi paloiksi leikatusta vehnäleivästä on niin ikään tärkeä vaihe; leipä edesauttaa lopputuotteen laadun kannalta ratkaisevan täytteen pehmeän koossapysyvän rakenteen ja ulkonäön muodostumista sellaiseksi, että siinä on nähtävissä leivän yhteen sitovia liha- ja sipulipaloja.

Tietotaito ilmenee myös erittäin ohutrakenteisen taikinan käsittelyssä, joka on olennainen tekijä leivonnaisen muotoilun kannalta ja saa yhdessä täytteen kanssa aikaan tuotteen erityisen ulkonäön, sisuksen, koostumuksen, maun ja rakenteen, jotka tekevät siitä ainutlaatuisen suolaisen leivonnaisen.

Pastel de Chavesin erityisyys johtuu täytteen ja taikinan valmistukseen sekä leivonnaisen muotoiluun liittyvästä osaamisesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Pastel de Chaves on täytteen ja lehtitaikinan valmistukseen liittyvän erityisosaamisen tulos. ”Tuotteen historia sai alkunsa vuonna 1862, kun alkuperältään tuntemattomaksi jäänyt nainen kiersi kaupungilla myymällä koristaan erikoisen muotoisia leivonnaisia, joita ei kuitenkaan ollut tarjolla riittävästi kysynnän tyydyttämiseksi. Puutteen korjaamiseksi ja Trás-os-Montesin asukkaiden näläntunteen tyydyttämiseksi Casa do Antigo Pasteleiro -leipomon perustajan Dona Teresa Feliz Barreiran kerrotaan hankkineen vähäistä rahasummaa vastaan tämän herkun reseptin” (Revista Unibanco, tammi-helmikuu 2004).

Aidot, muuttumattomat paikalliset menetelmät, jotka ovat säilyneet käytännöllisesti katsoen sellaisinaan yli puolentoista vuosisadan ajan, sekä saman yrityksen (Casa do Antigo Pasteleiro) hallussa yli 75 vuoden ajan säilynyt niihin liittyvä osaaminen, Chavesin kaupungin maantieteellinen sijainti keskellä graniitista ja liuskekivestä muodostuneiden, yli 1 084 metrin korkeuteen kohoavien vuorten ympäröimää laaksoa ja pitkään vaikeina säilyneet kulkuyhteydet ovat estäneet tietotaidon leviämisen alkuperäalueen ulkopuolelle, eikä minkään vastaavanlaisen tuotteen valmistusta tunneta ympäröivillä maantieteellisillä alueilla.

Kansan keskuudessa säilyneen maineensa ja makunsa perusteella Pastel de Chaves vakiinnutti sittemmin oman paikkansa Portugalin gastronomiassa. Sen ansiosta se nimettiin myös Portugalin parhaaksi leivonnaiseksi (Revista Unibanco, tammi-helmikuu 2004).

Yksinomaan Chavesin kuntaan yli 150 vuoden ajan yhdistetyn Pastel de Chavesin maineesta ja arvotuksesta on olemassa lukemattomia asiakirjatodisteita.

Eritelmän julkaisutiedot

[Asetuksen (EY) N:o 510/2006 (3) 5 artiklan 7 kohta]

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.